Bekendtgørelse om MitID Erhverv og MitID Privat til Erhverv

I medfør af § 4, stk. 2, § 5 og § 9, stk. 2, § 10 i lov om MitID og NemLog-in, jf. lov nr. 783 af 4. maj 2021, fastsættes:

*MitID Erhverv*

**§ 1.** MitID Erhverv kan anvendes af brugerorganisationer, der udgør juridiske enheder, jf. § 3 i CVR-loven, som har et aktivt CVR-nummer.

*Stk.* *2.* En erhvervsbruger oprettes i MitID Erhverv af en brugerorganisation og tildeles en unik erhvervsidentitet med tilhørende identifikationsmidler, som kan være et dedikeret elektronisk MitID identifikationsmiddel, jf. stk. 3.

*Stk. 3.* Brugerorganisationen kan i MitID Erhverv udstede, suspendere og spærre erhvervsidentiteter og dedikerede elektroniske MitID identifikationsmidler til brugerorganisationens erhvervsidentiteter. Et dedikeret elektronisk MitID identifikationsmiddel er knyttet til erhvervsidentiteten og reserveret til erhvervsmæssig anvendelse.

*Stk. 4.* En brugerorganisation skal sikre, at oplysninger i MitID Erhverv afgivet af brugerorganisationen er korrekte og opdaterede.

*Erhvervsidentiteter i MitID Erhverv*

**§ 2.**En erhvervsidentitet oprettet i MitID erhverv har tilknyttet et eller flere elektroniske identifikationsmidler, som kan anvendes til autentifikation af erhvervsidentiteten i henhold til National Standard for Identiteters Sikringsniveauer (NSIS).

*Stk. 2.* I MitID Erhverv kan en brugerorganisation samtykke til, at en erhvervsbruger, som har fået udstedt elektroniske MitID identifikationsmidler til privatbrug efter bekendtgørelsen om MitID til privatpersoner, anvender disse til autentifikation af erhvervsbrugens erhvervsidentitet i MitID Erhverv, når erhvervsbrugeren samtykker hertil.

*Stk. 3.* Identitetssikring af en fysisk person med henblik på, at personen oprettes med en erhvervsidentitet i MitID Erhverv, kan hos Digitaliseringsstyrelsen som identitetsgarant, ske ved digital selvbetjening ved brug af privat MitID.

*Stk. 4.* En brugerorganisation, som er NSIS-anmeldt, kan agere i rollen som lokal identitetsgarant, og foretage lokal identitetssikring af en fysisk person, med henblik på at personen oprettes med en erhvervsidentitet i MitID Erhverv.

*Oprettelse, suspendering og frakobling af brugerorganisationer i MitID Erhverv*

**§ 3***.* Digitaliseringsstyrelsen har udpeget Nets DanID A/S til på vegne af Digitaliseringsstyrelsen at træffe afgørelse om oprettelse, suspendering og frakobling af brugerorganisationer til MitID Erhverv.

*Stk. 2.* Digitaliseringsstyrelsen eller Nets DanID A/S kan suspendere eller frakoble en brugerorganisation fra MitID Erhverv i følgende tilfælde:

1) Når brugerorganisationen ikke overholder de til enhver tid gældende vilkår for brugerorganisationer, der fremgår af [www.mitid-erhverv.dk](http://www.mitid-erhverv.dk).

2) Når der er en sikkerhedsrisiko for privatpersoner, erhvervsbrugere eller for MitID eller NemLog-in som helhed.

*Stk. 3.* Digitaliseringsstyrelsen eller Nets DanID A/S kan bringe en suspendering til ophør, når årsagen til suspensionen efter stk. 2, nr. 1-2 ikke længere vurderes at eksistere.

*Brugerorganisationens oprettelse i MitID Erhverv*

**§ 4.**En juridisk enhed kan ved digital selvbetjening anmode om oprettelse som brugerorganisation i MitID Erhverv.

*Stk. 2.* Den juridiske enhed skal ved oprettelsen i MitID Erhverv acceptere de til enhver tid gældende vilkår fastsat af Digitaliseringsstyrelsen, der fremgår af www.mitid-erhverv.dk.

*Stk. 3.* For oprettelse af en brugerorganisation i MitID Erhverv skal den juridiske enhed have et aktivt CVR-nummer, og det skal være muligt via den juridiske enheds oplysning angivet i det Centrale Virksomhedsregister at identificere en bemyndiget for den juridiske enhed. En bemyndiget med et CPR-nummer skal anvende MitID til identifikation ved oprettelsen af den juridiske enhed.

*Stk. 4.* Hvis identifikation af den bemyndigede efter stk. 3 ikke er mulig, kan den juridiske enhed anmode Nets DanID A/S om oprettelse som brugerorganisation i MitID Erhverv. En bemyndiget med et CPR-nummer skal anvende MitID til identifikation ved oprettelsen af den juridiske enhed.

*Stk. 5.* Oprettelsen efter stk. 4 kan ske efter identificering af en bemyndiget og verificering af pågældendes tilhørsforhold til den juridiske enhed. Nets DanID A/S kan kræve fremvisning af legitimationsdokumenter, der kan identificere en bemyndiget uden CPR-nummer, dette kan fx være pas eller kørekort, men er ikke begrænset hertil. Endvidere kan Nets DanID A/S kræve verificering af den bemyndigedes tilhørsforhold til den juridiske enhed, dette kan fx være ansættelseskontrakt eller lønsedler, men er ikke begrænset hertil.

*Stk.* 6. Nets DanID A/S kan give afslag på at oprette en juridisk enhed som brugerorganisation i MitID Erhverv, hvis identifikation og verifikation efter stk. 5 ikke er muligt.

*Brugerstyring og certifikater i MitID Erhverv*

**§ 5.** En brugerorganisation kan i MitID Erhverv tildele erhvervsbrugere rettigheder og roller, hvorved brugerorganisationen bemyndiger en erhvervsbruger til at foretage handlinger på vegne af brugerorganisationen i digitale selvbetjeningsløsninger.

*Stk. 2.* Brugerorganisationen skal ved oprettelsen i MitID Erhverv udpege mindst én erhvervsbruger, som har ansvaret for at administrere og opsætte brugerorganisationen (organisationsadministrator).

*Stk. 3.* I MitID Erhverv kan der udstedes elektroniske certifikater til erhvervsidentiteter, herunder brugere og selve brugerorganisationen. Disse certifikater kan også udstedes til anvendelse som signaturer til erhvervsidentiteter og til brug som segl til brugerorganisationer, som reguleres af eIDAS-forordningen, samt certifikater til erhvervsidentiteter og brugerorganisationer baseret på standarden offentlige certifikater til elektroniske services (OCES-certifikater).

*Stk. 4.* En brugerorganisations tildeling og administration af rettigheder og certifikater til erhvervsbrugere skal ske i overensstemmelse med organisationens interne regler, herunder tegningsregler, vedtægter mv.

*MitID Privat til Erhverv*

**§ 6.** En fysisk person, som ifølge Det Centrale Virksomhedsregister, kan tegne alene for en juridisk enhed eller kan repræsentere en juridisk enhed alene, kan anvende eget privat MitID, til at repræsentere den juridiske enhed med en erhvervsidentitet uden forudgående oprettelse som brugerorganisationen i MitID Erhverv (MitID Privat til Erhverv).

*Stk. 2.* MitID Privat til Erhverv kan anvendes uafhængigt af MitID Erhverv. Den juridiske enhed kan dog kun anvende funktionerne i MitID Erhverv efter oprettelse som brugerorganisation i MitID Erhverv.

*Klageadgang*

**§ 7.** Afgørelser truffet efter denne bekendtgørelse kan påklages til Digitaliseringsstyrelsen.

*Stk. 2.* Digitaliseringsstyrelsen kan af de af Digitaliseringsstyrelsen udpegede leverandører kræve enhver oplysning udleveret, der er af betydning for klagebehandlingen.

*Ikrafttrædelse*

**§ 8.** Bekendtgørelsen træder i kraft den 5. september 2022.